text: Стиви Уондър на 70: Никога не съм смятал, че да си чернокож и сляп са недостатъци (Видео) - Властта
  Стиви Уондър на 70: Никога не съм смятал, че да си чернокож и сляп са недостатъци (Видео)
  Стиви Уондър е един от най-талантливите музиканти на ХХ век. В кариерата си е спечелил куп награди, всред които 26 награди "Грами", включително тази за цялостен принос, "Оскар" и "Златен глобус", а името му е вписано в Залата на славата на рокендрола.
  Обявяван за вундеркинд, когато е дете, той проявява интерес към музиката от съвсем ранна възраст, а първите си професионални стъпки прави само на 12 години. Днес той навършва 70 години. Ясно е обаче, че изявите му няма да спрат.
  Той се ражда на 13 май 1950 г. в Сигинау, Мичиган – третото от общо шест деца на Калвин Джъдкинс и Лула Мей Хардуей. Майка му е текстописец и е автор на голяма част от първите песни на Стиви Уондър.
  Уондър се ражда преждевременно – шест седмици преди термина, и в резултат остава незрящ. Родителите му се разделят, когато е само на 4 години. Майка му се премества с децата си в Детройт, връща си бащиното име, а впоследствие променя и фамилията на Стиви – на Морис, както е официалното му име.
  Още много малък Стиви Уондър започва да свири на различни инструменти – пиано, хармоника, барабани и бас. Пее и в църковния хор.
  Стиви Уондър и Уитни Хюстън
  Когато е едва на 11 години, той е забелязан от музикантът и основател на he Miracles Рони Уайт. Следва прослушване от шефа на звукозаписното студио Motown Records, чийто шеф не се поколебава да подпише договор с момчето. Така през 1962 г. е факт първият албум на, както е наречен тогава, Малкия Стиви Уондър.
  Първият му албум веднага става хит. Моментната слава обаче не завърта главата на малкото момче и то продължава да работи упорито и да се усъвършенства с уроци по пиано, пеене, писане на текстове. Прозвището "Малкият" отпада от творческото име на Стиви Уондър чак през 1964 г., когато той издава успешният сингъл Uptight (Everything's Alright).
  С Барак Обама на връчването на наградите "Гершуин"
  На 20 години Стиви Уондър вече е изградил своя стил. Той е един от първите музиканти, които усвояват електрическото пиано и вдъхновява не един рок изпълнител.
  Характерният му тембър и специфичният стил на пеене на Уондър напомня великите джаз изпълнители, а емоцията, която влага при изпълненията си е неповторима.
  С Еди Мърфи
  Успехите продължават и през 80-те години. Един от най-големите му хитове – "I Just Called to Say I Love You" към саундтрака на филма "Жената в червено", излиза през 1984 г. Песента му носи награда "Оскар" и става най-големият хит, продуциран някога от звукозаписната къща, с която работи той.
  От края на 80-те Стиви Уондър все по-рядко записва албуми, но концертите му винаги жънат голям успех. През 1989 г. името му е вписано в Залата на славата на рокендрола.
  В колекцията си има десетки престижни музикални награди, като през 2005 г. е удостоен с "Грами" за цялостен принос. През 2008 г. Уондър става носител на наградата "Гершуин".
  Стиви Уондър е бил женен два пъти и има общо седем деца. През 1970 г. той се венчава за певицата Сайрита, но едва две години по-късно двамата се развеждат. През 2001 г. сключва брак с Кай Милард Морис, от която има две деца.Другите му пет деца са от негови различни връзки.
  Related Topics:13 маймузикапевецСтиви УондърТоп тема на деня
  В Софийският университет днес се провеждат изпити по журналистика,теология,музика и изобразително изкуство